A BIZOTTSÁG HATÁROZATA
(2008. június 27.)
a szárított majomkenyérfa-gyümölcshúsnak a 258/97/EK európai parlamenti és tanácsi rendelet szerinti új élelmiszer-összetevőként való forgalomba hozatalának engedélyezéséről
(az értesítés a C(2008) 3046. számú dokumentummal történt)
(Csak az angol nyelvű szöveg hiteles)
(2008/575/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az új élelmiszerekről és az új élelmiszer-összetevőkről szóló, 1997. január 27-i 258/97/EK európai parlamenti és tanácsi rendeletre (1) és különösen annak 7. cikkére,
mivel:
(1)
A PhytoTrade Africa vállalat 2006. augusztus 9-én kérelmezte az Egyesült Királyság illetékes hatóságainál a szárított majomkenyérfa-gyümölcshús új élelmiszer-összetevőként való forgalomba hozatalát.
(2)
Az Egyesült Királyság illetékes élelmiszer-értékelő testülete 2007. július 12-én kibocsátotta előzetes értékelő jelentését. Ebben a jelentésben arra a következtetésre jutottak, hogy a szárított majomkenyérfa-gyümölcshús a javasolt felhasználási szinteken az emberi fogyasztás szempontjából biztonságos.
(3)
A Bizottság az előzetes értékelő jelentést 2007. augusztus 1-jén minden tagállamhoz eljuttatta.
(4)
A 258/97/EK rendelet 6. cikkének (4) bekezdésében meghatározott hatvannapos határidőn belül az említett rendelkezésnek megfelelően indoklással ellátott kifogásokat emeltek a termék fogalomba hozatalával kapcsolatban. A kifogások nem a biztonságra vonatkoztak. A 6. cikk (4) bekezdésének rendelkezéseivel összhangban ugyanakkor bizottsági határozatra van szükség.
(5)
A szárított majomkenyérfa-gyümölcshús megfelel a 258/97/EK rendelet 3. cikkének (1) bekezdésében említett követelményeknek.
(6)
Az ebben a határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A mellékletben meghatározott szárított majomkenyérfa-gyümölcshús a közösségi piacon új élelmiszer-összetevőként forgalomba hozható.
2. cikk
Az e határozattal engedélyezett új élelmiszer-összetevő megnevezése az ilyen összetevőt tartalmazó élelmiszeren elhelyezett címkén: „szárított majomkenyérfa-gyümölcshús”.
3. cikk
E határozat címzettje a PhytoTrade Africa - London Office, Unit W215, Holywell Centre, 1 Phipp Street, London EC2A 4PS, Egyesült Királyság.
Kelt Brüsszelben, 2008. június 27-én.